Ásta Kata hlaut hvataverðlaun Íþróttasambands Fatlaðra 2019 fyrir YAP Ásta Kata hlaut hvataverðlaun Íþróttasambands Fatlaðra 2019 fyrir YAP Ásta Katrín Helgadóttir hefur í áratugi starfað með ÍF að fjölmörgum verkefnum en hún hlýtur Hvatabikarinn fyrir sérverkefni sem tengist leikskólastarfi og hreyfiþjálfun barna . Hvataverðlaunin eru veitt einstaklingum , félagasamtökum , stofnun , fyrirtæki eða öðrum aðilum sem á framsækinn hátt hafa unnið í þágu íþróttastarfs fatlaðra á árinu YAP hefur að markmiði að stuðla að snemmtækri íhlutun á sviði hreyfifærni , sérstaklega fyrir börn með sérþarfir eða frávik . Heilsuleikskólinn Skógarás , Ásbrú hefur verið leiðandi samstarfsaðili ÍF frá upphafi við innleiðingu YAP á Íslandi . Í starfi sínu sem íþróttakennari hefur Ásta Katrín sýnt frumkvæði og leitt innleiðingarferlið með markvissri hreyfiþjálfun og rannsóknum á árangri . Hún hefur náð að tengja hugmyndafræði YAP við dagleg verkefni og nám í samstarfi við samstarfsfólk . Ásta Katrín hefur aðstoðað framkvæmdastjóra Special Olympics á Íslandi við kynningarstarf á landsvísu , skipulagt verklega sýnikennslu á YAP kynningardögum og kynnt árangursríka aðferðafræði innleiðingar í heilsuleikskólanum Skógarási . Þar hafa öll börnin notið góðs af en sérstakur markhópur hefur verið börn með slaka hreyfifærni , hegðunarvandkvæði , hreyfivirkni eða ADHD og einnig nemendur sem eru t.d. óöruggir eða tvítyngdir . Rannsóknir sem gerðar hafa verið á heilsuleikskólanum Skógarási hafa sýnt framfarir í hreyfifærni en einnig jákvæð áhrif YAP verkefnisins á félagsleg samskipti , vellíðan , sjálfsöryggi og gleði , sjálfsstjórn og tjáningu . Rannsókn á viðhorfi foreldra leikskólabarna í Skógarási til YAP verkefnisins , sýndi fram á að foreldrar töldu sig meðvitaðri um að auka og fylgjast með hreyfiþroska barnsins og þeir töldu að YAP verkefnið hafi haft jákvæð áhrif á hreyfiþroska , samskipti , félagsfærni og hegðun . Rannsókn sýndi einnig að kennarar leikskólans töldu YAP verkefnið hafa haft mjög jákvæð áhrif á hreyfiþroska og félagsfærni og einnig jákvæð áhrif á samskipti og hegðun nemenda . Markmið er að YAP verkefnið styrki börnin , geri þau hæfari til að stíga fyrstu skrefin í íþróttum og stuðli þannig að jákvæðri upplifun og þátttöku allra barna í íþróttastarfi . Þetta verkefni er því talið mjög mikilvægt til framtíðar fyrir starfsemi ÍF . Íþróttasamband fatlaðra þakkar Ástu Katrínu sitt mikilvæga framlag . Hún er sannarlega vel að þessu komin og óskum við henni innilega til hamingju . Við þetta tækifæri var Ásta Katrín einnig sæmd gullmerki Íþróttasambands fatlaðra .